P6_TA(2006)0077

Vállalatáthelyezés a regionális fejlesztés szempontjából

Az Európai Parlament állásfoglalása a vállalatáthelyezésekről a regionális fejlesztés összefüggésében (2004/2254(INI))

Az Európai Parlament,

- tekintettel a munkavállalók alapvető szociális jogairól szóló 1989. évi közösségi chartára és az arra vonatkozó cselekvési programra,

- tekintettel az Európai Üzemi Tanács létrehozásáról vagy a közösségi szintű vállalkozások és vállalkozáscsoportok munkavállalóinak tájékoztatását és a velük folytatott konzultációt szolgáló eljárás kialakításáról szóló, 1994. szeptember 22-i 94/45/EK tanácsi irányelvre [1],

- tekintettel a csoportos létszámcsökkentésre vonatkozó tagállami jogszabályok közelítéséről szóló, 1998. július 20-i 98/59/EK tanácsi irányelvre [2],

- tekintettel a munkavállalók jogainak a vállalkozások, üzletek vagy ezek részeinek átruházása esetén történő védelmére vonatkozó tagállami jogszabályok közelítéséről szóló, 2001. március 12-i 2001/23/EK tanácsi irányelvre [3],

- tekintettel az Európai Közösség munkavállalóinak tájékoztatása és a velük folytatott konzultáció általános keretének létrehozásáról szóló, 2002. március 11-i 2002/14/EK európai parlamenti és tanácsi irányelvre [4],

- tekintettel a régiók állami támogatásáról szóló iránymutatásra vonatkozó bizottsági közleményre [5],

- tekintettel a 2007. január 1-jét követő időszaktól kezdődően a régiók állami támogatásáról szóló iránymutatás felülvizsgálatára vonatkozó bizottsági közleményre [6],

- tekintettel az EK-Szerződés 87. és 88. cikkének a foglalkoztatásra nyújtott állami támogatásokra történő alkalmazásáról szóló, 2002. december 12-i 2204/2002/EK bizottsági rendeletre [7],

- tekintettel az Európai Unió pénzügyi támogatásában részesített vállalatok bezárásáról szóló, 2003. március 13-i állásfoglalására [8],

- tekintettel 2004. április 22-i állásfoglalására a gazdasági és társadalmi kohézióról szóló harmadik jelentéssel kapcsolatos bizottsági közleményről [9],

- tekintettel az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról szóló tanácsi rendeletre irányuló javaslatra vonatkozó 2005. július 6-i állásfoglalására [10],

- tekintettel a közvetlen állami támogatásoknak a regionális fejlesztés eszközeként betöltött szerepéről szóló 2005. december 15-i állásfoglalására [11],

- tekintettel az EK-Szerződés 87. cikkének (3) bekezdésére, valamint 136. és 158. cikkére,

- tekintettel eljárási szabályzata 45. cikkére,

- tekintettel a Regionális Fejlesztési Bizottság jelentésére és a Foglalkoztatási és Szociális Bizottság véleményére (A6-0013/2006),

A. tekintettel arra, hogy a regionális fejlesztési politika célja az Európai Unió valamennyi régiója fejlesztésének elősegítése; hogy ezzel a céllal összhangban áll a regionális fejlesztési politika és a versenypolitika közötti koherencia biztosítása, ami azt jelenti, hogy a köztámogatások nem ösztönözhetnek a gazdasági tevékenységek áthelyezésére,

B. tekintettel arra, hogy a kohéziós politika az Európai Unió olyan eszköze, amely alkalmas arra, hogy csökkentse a szegényebb régiók lemaradását, és hogy alapvető fontosságú a vállalatok támogatása és az infrastruktúrával kapcsolatos projektekbe való befektetés ezen régiókban; mivel a köztámogatás ezen cél elérésének jogszerű eszköze,

C. tekintettel arra, hogy a vállalatok számos okból kifolyólag dönthetnek az áthelyezés mellett, melyek közül némelyik egyáltalán nem kapcsolódik a termelékenység, a hatékonyság vagy a gazdasági életképesség kérdéséhez; valamint arra, hogy az ilyen áthelyezések legtöbbször jelentős számú munkahely megszüntetésével és gazdasági nehézségekkel járnak, amelyek akkor gyakorolnak különösen kedvezőtlen hatást a regionális fejlődésre, ha az elhagyott régióban kevés a munkalehetőség,

D. tekintettel arra, hogy a fent vázolt helyzet miatt közösségi szintű felügyeleti rendszereket kell sürgősen kialakítani az áthelyezések gazdasági és szociális költségeinek számszerűsítése végett; valamint arra, hogy a Parlament fent említett 2005. július 6-i állásfoglalásában szorgalmazta az összes szükséges jogi intézkedés elfogadását annak érdekében, hogy a közösségi támogatásban részesülő vállalatok ne helyezhessék át gazdasági tevékenységüket egy hosszú és előre meghatározott időszakon belül, valamint olyan rendelkezést szorgalmazott, amely kizárja az olyan működés társfinanszírozását, amely munkahelyek megszűnését, vagy gyárak bezárását eredményezi működési helyszínükön; tekintettel továbbá arra, hogy a fent említett 2005. december 15-i állásfoglalásában a Parlament úgy vélekedett, hogy az áthelyezések kapcsán folyósított uniós támogatások nem eredményeznek európai többletértéket, ezért fel kell hagyni e gyakorlattal,

E. tekintettel arra, hogy a globalizáció, a műszaki fejlődés és az egyes országokba való beutazás feltételeinek egyszerűbbé válása megkönnyíti a nemzetközi kereskedelmet és lehetőségeket kínál az Európai Unió számára a globalizálódott világban, de egyben növeli is az áthelyezések veszélyét,

F. tekintettel arra, hogy a köztámogatásoknak egyértelműen a tartós munkahelyteremtést kell elősegíteniük,

G. tekintettel arra, hogy jelenleg sem a Közösség, sem az Európai Unió tagállamainak statisztikai kapacitásai nem képesek átfogó és pontos adatokkal szolgálni az Európai Unió területén kívülre irányuló áthelyezések nagyságrendjéről, különösen a vállalatáthelyezések számszerűsíthető nagyságáról és azok hatásáról az áthelyezés előtti és utáni ország munkaerőpiacára; az európai statisztikai eszközöket tehát meg kell erősíteni,

H. tekintettel arra, hogy sürgős intézkedésként szükség lehet a köztámogatásokra olyan esetekben, amikor a szerkezetátalakítás és a gazdasági tevékenységek áthelyezése jelentős számú munkahely megszűnéséhez vezetne egy adott területen,

1. hangsúlyozza, hogy a vállalatáthelyezés több tagállamban súlyos problémát jelent;

2. kéri az európai alkotmány létrehozásáról szóló szerződés I-3. cikkének (3) bekezdésében megfogalmazott, a gazdasági, társadalmi és területi kohézió, valamint a teljes foglalkoztatottság és a társadalmi fejlődés biztosítására vonatkozó célkitűzések betartását és végrehajtását, valamint, hogy a fenti célok megvalósítását nem segítő eljárásokat, például a gazdasági életképesség által nem indokolt, vagy jelentős munkahelymegszűnéssel járó vállalatáthelyezéseket az EU ne részesítse pénzügyi támogatásban;

3. hangsúlyozza, hogy a Strukturális és a Kohéziós Alapnak a kohézió célját kell szolgálniuk, azaz a biztosítaniuk kell a kohézió és szolidaritás érvényesülését a tagállamok között, és ezen erőfeszítéseknek elsődlegesen a gazdaságilag lemaradt régiókra kell összpontosítaniuk;

4. úgy ítéli meg, hogy az áthelyezés nemcsak a hagyományosnak nevezett, jelentős munkaerőt alkalmazó iparágakat érintheti, de a tőkeigényes iparágakat, valamint a szolgáltatási szektort is;

5. javasolja a Bizottságnak, hogy alaposan és gondosan kövesse nyomon a folyamatban lévő vállalatmegszüntetéseket és -áthelyezéseket, és a kiutalt segélyek nem megfelelő felhasználása esetén kérje azok visszafizetését;

6. hangsúlyozza annak szükségességét, hogy a Bizottság és a tagállamok – mind közösségi, mind tagállami szinten – kezdeményezzék intézkedések elfogadását annak érdekében, hogy megakadályozzák a gazdasági fejlődésre ható negatív következményeket, valamint és a közvetlen és közvetett munkahelymegszűnésből eredő szociális válsághelyzeteket az Európai Unió azon régióiban, ahonnan a vállalkozások kivonulnak, és ahol kevés, vagy egyáltalán nincs lehetőség az elhelyezkedésre;

7. felkéri a Bizottságot, hogy tegyen meg minden szükséges intézkedést annak megelőzése érdekében, hogy az európai regionális politika a vállalatok áthelyezésének ösztönzőjévé váljék, a munkahelyek megszűnését okozva;

8. elismeri a strukturális alapok reformjának keretében megfogalmazott bizottsági javaslatot, amely szankcionálná az Európai Unió által támogatott vállalatokat, amelyek a támogatás megadásától számított hét éven belül áthelyezik gazdasági tevékenységüket; ez egy alapvető fontosságú első lépés az EU-n belül a gazdasági, társadalmi és területi kohézió támogatására;

9. kéri továbbá, hogy azok a vállalkozások, amelyek az Unión belül helyezik át gazdasági tevékenységüket, és amelyek az eredeti helyükön köztámogatást kaptak, de nem teljesítették a támogatásokhoz fűződő kötelezettségeiket, vagy eredeti telephelyükön a nemzeti vagy a nemzetközi jog betartása nélkül elbocsátották az alkalmazottakat, ne kapjanak köztámogatást tevékenységük új helyszínén, és egyúttal zárják ki őket a jövőben mind a strukturális alapok, mind az állam által nyújtott támogatásokból az áthelyezést követően legalább hét éven át;

10. úgy véli, hogy szankcionálni kell az úgynevezett fordított áthelyezést is, amikor a vállalat tényleges áthelyezése nélkül romlanak a munkakörülmények;

11. úgy ítéli meg, hogy mivel nincs szorosabb harmonizáció a tagállami szociális rendszerek között, ezért elsődleges fontosságú, hogy az Európai Unió különböző politikáiban összehangolt intézkedésekre kerüljön sor; ezért kéri egy, az Unión belüli és kívüli áthelyezéseket átfogóan megakadályozó, megfelelő keretben tartó és ellenőrző európai stratégia gyors kidolgozását, amelyet uniós szintű irányítás mellett a tagállamokkal együtt koordinálnának;

12. ebben a keretben hangsúlyozza fent említett 2003. március 13-i állásfoglalásának fontosságát, és felkéri a Bizottságot, hogy bízza meg a dublini székhelyű Munka- és Életkörülmények Javításáért Európai Alapítványt (Európai Változásmegfigyelő Központ) az áthelyezések jelenségének tanulmányozásával, értékelésével (a létrejött és megszűnt munkahelyek számszerűsítésével tekintettel a kvalitatív szempontra) és nyomon követésével, hogy fel lehessen mérni ezek hatását a gazdaságra, a szociális helyzetre, a kohéziós politikára, a területfejlesztésre és a regionális fejlesztésre, valamint azzal, hogy ennek eredményeit, konkrét javaslatokkal együtt, időszakos jelentések formájában ismertesse a Parlamenttel;

13. örömmel veszi tudomásul, hogy a Bizottság a régiók tagállami támogatásáról szóló új iránymutatásokban olyan intézkedéseket hozott, amelyek a támogatások visszafizetésére kötelezik azokat a vállalatokat, amelyek a támogatások nyújtásának feltételeit nem hajtják végre és az EU-n belül, sőt az EU-n kívül áthelyezik tevékenységüket;

14. megállapítja, hogy a Bizottság a régiók állami támogatásáról szóló új iránymutatásba belefoglalt egy olyan rendszert is, amely lehetővé teszi köztámogatás nyújtását sürgősségi intézkedésként nagyobb munkahelyvesztés esetén akkor is, ha az érintett régió vagy a helység nem részesülhetne ilyen támogatásban;

15. ismételten felkéri a Bizottságot, hogy a köztámogatások jogi háttere legyen koherens, és az egymással szomszédos régiók esetében ne legyen jelentős különbség a támogatások összegében;

16. kéri a Bizottságot, hogy az Európai Unió, illetve a tagállamok költségvetését terhelő támogatások odaítélését és fenntartását a foglalkoztatás és a helyi fejlesztés területét érintő hosszú távú kötelezettségek vállalásától tegye függővé, amelyeket az érintett vállalat felelős vezetői és az érintett helyi, regionális és országos hatóságok írnák alá;

17. felhívja a Bizottság figyelmét annak fontosságára, hogy a munkahelyteremtéssel és a regionális növekedéssel kapcsolatos szilárd garanciákat kapcsoljon e közösségi támogatásokhoz;

18. felkéri a Bizottságot, hogy hatékonyan alkalmazza a támogatások visszafizetésével kapcsolatos hatályos rendelkezéseket azon vállalatok esetében, amelyek az államilag támogatott beruházásaiknál nem tartják be kötelezettségeiket, és készítsen jelentést a jelenlegi rendelkezések alkalmazásáról;

19. kéri továbbá a Bizottságot és a tagállamokat, hogy állítsák össze azon vállalatok listáját, amelyek a köztámogatások vagy közösségi alapok szabályait megsértették, és tevékenységüket az Európai Unión belül vagy kívül áthelyezték az érintett szabályozásban meghatározott tilalmi időszak megsértésével;

20. kéri a Bizottságot, hogy dolgozzon ki egy európai magatartás kódexet annak érdekében, hogy ne lehessen vállalatokat vagy azok termeléssel foglalkozó egységeit az EU más régióiba vagy országaiba áttelepíteni pusztán azért, hogy a vállalat európai pénzügyi támogatásban részesülhessen;

21. felhívja a Bizottságot, hogy munkálkodjon azon, hogy épüljenek be szociális záradékok a nemzetközi szerződésekbe, nevezetesen a Nemzetközi Munkaügyi Szervezet (ILO) prioritásként számon tartott öt egyezménye alapján, azaz az egyesülési szabadság, a gyülekezési szabadság, a gyermekmunka és a kényszermunka tilalma, valamint a diszkrimináció tilalma; felhív, hogy e szociális záradékok végrehajtását támogassák pozitív intézkedésekkel és ösztönzőkkel, amelyek elősegítik betartásukat ezen országok és vállalatok által; felhívja a Bizottságot és a Tanácsot annak biztosítására, hogy ez a kérdés ismét napirendre kerüljön a Kereskedelmi Világszervezet miniszteri konferenciáján, és hogy létrejöjjön egy kereskedelmi és emberi jogi bizottság, amely főként a foglalkoztatás terén felmerülő emberi jogi kérdésekkel foglalkozna;

22. meg van győződve arról, hogy a termékek valamennyi gyártási helye tekintetében és a hatályos munkaügyi szabályokat illetően a nagyobb átláthatóság segíthetne befolyásolni a vásárlókat és a fogyasztókat vásárlási döntéseikben;

23. kéri, hogy a köztámogatásban részesülő vállalatokat a munkavállalói érdekképviseleti szervezetekkel és a regionális és helyi hatóságokkal együtt felelős magatartásra bátorítsák, amely segítik a kohéziós politika és a kiegyensúlyozott regionális fejlődés megvalósítását;

24. kéri a Bizottságot és a tagállamokat, hogy az érintett helyi és regionális hatóságokkal együttműködve vizsgálják meg az európai alapok hatékony és célzott felhasználását, különös tekintettel a szakképzésre és a dolgozók átképzésére azokban a régiókban, ahol szerkezetátalakítás vagy áthelyezés történt, különösképpen azon munkavállalókéra, akiket közvetlenül érintett a munkahelyek megszüntetése, korábbi munkaadójuk gazdasági tevékenységének áthelyezése eredményeként;

25. hangsúlyozza, hogy szükség van a strukturális alapok támogatásainak összpontosítására és összehangolására a munkahelyteremtés, a fenntartható gazdasági fejlődés, munkahelyteremtő új vállalatok alapítása, az élethosszig tartó képzés és a termelékenység javítása érdekében; e tekintetben támogatja a Bizottság javaslatát egy Globalizációs Alap létrehozására, amely kezelné a szerkezetátalakítások és áthelyezések miatt fellépő gazdasági és szociális válságokat, és kéri ennek kellő finanszírozását a rábízott feladatok teljesítése érdekében;

26. úgy ítéli meg, hogy a közösségi alapok felhasználását, és különösen az ipar finanszírozását és az Európai Szociális Alapból származó finanszírozást a kedvezményezett vállalatok hosszú távú, innovációval, helyi fejlesztéssel, foglalkoztatással és a támogatásban részesülő vállalatok részéről az Európai Unió területén belüli termelés iránti kötelezettségvállalásra vonatkozó szabályoktól kellene függővé tenni; felszólít különösen a strukturális alapok felhasználási szabályainak tiszteletben tartására és megerősítésére;

27. felhív az érintett munkavállalók jogainak védelmére, és tájékoztatásuk teljes mértékű garantálására;

28. úgy ítéli meg, hogy a számos áthelyezés hátrányos következményei miatt nyíltan és konstruktívan kell foglalkozni egy valódi európai szociális térség létrehozásának kérdésével, és hogy a társadalmi párbeszédnek döntő szerepe van az áthelyezések megakadályozásában és hatásaik kezelésében;

29. kéri a Bizottságot, hogy a strukturális alapok reformja kapcsán tett javaslataihoz hasonlóan dolgozzon ki egy módszert annak érdekében, hogy a köztámogatásban részesülő, de gazdasági tevékenységüket részben, vagy teljes egészében az Európai Unión kívülre helyező vállalatokat szigorúbb szankciókkal lehessen sújtani;

30. kéri, hogy az összes érdekelt félnek legyen joga a tájékoztatásra arról, hogy egy adott vállalat részesült-e támogatásban;

31. kéri egy részletes kimutatás készítését a nagymértékű támogatáskülönbségek által érintett határterületek problémáiról;

32. javasolja a tárgyban illetékes bizottságainak, hogy figyelmesen kövessék nyomon a Bizottság reakcióját ezen állásfoglalás kapcsán;

33. utasítja elnökét, hogy továbbítsa ezen állásfoglalást a Tanácsnak, a Bizottságnak és a tagállamok nemzeti parlamentjeinek.

[1] HL L 254., 1994.9.30., 64. o.

[2] HL L 225., 1998.8.12., 16. o.

[3] HL L 82., 2001.3.22., 16. o.

[4] HL L 80., 2002.3.23., 29. o.

[5] HL C 74., 1998.3.10., 9. o.

[6] HL C 110., 2003.5.8., 24. o.

[7] HL L 337., 2002.12.13., 3. o.

[8] HL C 61. E, 2004.3.10., 425. o.

[9] HL C 104. E, 2004.4.30., 1000. o.

[10] Elfogadott szövegek, P6_TA(2005)0277.

[11] Elfogadott szövegek, P6_TA(2005)0527.

--------------------------------------------------